Okresná prokuratúra Rimavská Sobota 
Jesenského 1, 979 80 Rimavská Sobota 1 	

Sp. zn. : 1 Pv 235/13/6609	Rimavská Sobota, 18.9.2014
EEČ : 2-49-119-2014

U Z N E S E N I E

Trestná vec:	obvinená XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno c Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
25.06.2012 v Rimavskej Sobote na ul. Salvovej v predajni RS-COM XXXXX uzatvorila zmluvu č. XXXXX so spoločnosťou XXXXX XXXXX na predmet zmluvy,  a to výpočtovej techniky zn. COM4, v hodnote nie menej ako 940 € s akontáciou 94 €, pričom už pri podpise zmluvy uviedla nepravý údaj o svojom zamestnaní v spoločnosti Yura Eltec Corporation Slovakia, s.r.o., Rimavská Sobota, hoci vedela, že tam nepracovala a nepracuje, tovar nebude mať z čoho splácať, doposiaľ neuhradila ani jednu splátku a spoločnosti XXXXX XXXXX tak spôsobila škodu vo výške nie menej ako 997,92 € aj s úrokovým navýšením,

lebo je nepochybné, že skutok nespáchala obvinená.

Odôvodnenie:
	Uznesením povereného príslušníka Obvodného oddelenia PZ Rimavská Sobota sp. zn. ORP-300/RS-RS-13 z 15.04.2013 bolo začaté trestné stíhanie a vznesené obvinenie XXXXX za prečin podvodu podľa § 221 ods. 1 Tr. zákona na tých skutkových základoch, ako je to uvedené vo výrokovej časti tohto uznesenia. 

	V rámci prípravného konania bola obvinená XXXXX k trestnému činu vypočutá, pričom už pri svojom prvom výsluchu dňa 07.06.2013 na svoju obranu uviedla, že ona zmluvu nepodpísala, v Rimavskej Sobote nikdy nebola. Na tejto obrane zotrvala aj pri výsluchu dňa 14.08.2013.

	Na základe tejto skutočnosti poverený príslušník na preverenie obrany obvinenej svojím uznesením z 10.10.2013 pribral do konania Kriminalistický a expertízny ústav PZ v Bratislave na vypracovanie znaleckého posudku z odboru kriminalistika, odvetvia ručné písmo. Znalecký posudok bol poverenému príslušníkovi doručený dňa 13.08.2014, pričom zo záverov znaleckého posudku vyplýva, že XXXXX nevyhotovila sporný podpis k priezvisku XXXXX obsiahnutý na predloženej spornej písomnosti. 

	Podľa § 215 ods. 1 písm. c) Tr. poriadku prokurátor zastaví trestné stíhanie ak je nepochybné, že skutok nespáchal obvinený. V danom prípade sa ako nepochybné javí, že XXXXX ako obvinená predmetnú zmluvu dňa 25.06.2012 nepodpísala, čo potvrdili aj závery znaleckého dokazovania z odboru kriminalistiky, odvetvia ručného písma.

	Vzhľadom na vyššie uvedené skutočnosti možno považovať rozhodnutie o zastavení trestného stíhania za odôvodnené. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Marko
prokurátor